A Tanács 3010/95/EK rendelete
(1995. december 18.)
a Kombinált Nómenklatúra 1-24. és 27. árucsoportjába tartozó, Máltáról és Törökországból származó egyes termékekre alkalmazandó vámtételek teljes vagy részleges felfüggesztéséről (1995)
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre és különösen annak 113. cikkére,
tekintettel a Bizottság javaslatára,
mivel a 3448/93/EK rendelet [1] megállapítja a mezőgazdasági termékek feldolgozásával előállított egyes termékek kereskedelmére vonatkozó intézkedéseket;
mivel az Európai Gazdasági Közösség és Málta közötti társulási megállapodás [2] I. melléklete alapján a Közösségnek részlegesen fel kell függesztenie az egyes termékekre alkalmazandó, a közös vámtarifa szerinti vámtételeket; mivel célszerűnek tűnik a fenti mellékletben előírt néhány tarifális kedvezmény időleges kiigazítása vagy kiegészítése; mivel ennek megfelelően az e rendelet I. mellékletében felsorolt, Máltáról származó termékek tekintetében a Közösségnek 1995. január 1-jétől december 31-ig a 3448/93/EK rendelettel érintett árukra alkalmazandó terhek fix elemét vagy az egyéb termékekre alkalmazandó vámtételt az egyes tételek mellett feltüntetett mértékben fel kell függesztenie;
mivel az Európai Gazdasági Közösség és Törökország között létrejött társulási megállapodás [3] 4. cikkében meghatározott átmeneti szakasz végrehajtására vonatkozó feltételeket, intézkedéseket és menetrendet megállapító kiegészítő jegyzőkönyv 6. melléklete, illetve az új tagállamoknak a Közösséghez való csatlakozását [4] követően az Európai Gazdasági Közösség és Törökország között létrejött, Ankarában 1973. június 30-án aláírt és 1986. március 1-jén hatályba lépett társulási megállapodás [5] kiegészítő jegyzőkönyvének 9. cikke alapján a Közösségnek teljesen vagy részlegesen fel kell függesztenie az egyes termékekre alkalmazandó közös vámtarifa szerinti vámtételeket; mivel emellett célszerűnek tűnik a fent említett 6. mellékletben elrendelt néhány tarifális kedvezmény időleges kiigazítása vagy kiegészítése; mivel ennek megfelelően az e rendelet II. mellékletében felsorolt, Törökországból származó termékek vonatkozásában a Közösségnek 1995. január 1. és december 31. között a 3448/93/EK rendelettel érintett árukra alkalmazandó terhek fix elemét vagy az egyéb termékekre alkalmazandó vámtételt az egyes tételek mellett feltüntetett mértékben fel kell függesztenie;
mivel az új tagállamoknak a Közösséghez való csatlakozását követően az Európai Gazdasági Közösség és Törökország között létrejött társulási megállapodás fent említett kiegészítő jegyzőkönyvének 7. cikke a közös vámtarifa 27. árucsoportjába tartozó, Törökországban finomított bizonyos kőolajtermékekre alkalmazandó vámtételek teljes felfüggesztését írja elő évi 340000 tonnás közösségi vámkontingensen belül; mivel a kontingenst közösségi küszöb váltotta fel, amely az egymást követő emelések után 740250 tonnánál tart; mivel átmeneti jelleggel ezeknek a tarifális kedvezményeknek a további kiigazításával kell számolni, mely során a Törökországból származó, e rendelet III. mellékletében felsorolt termékekre alkalmazandó vámtételt 1995. január 1-jétől december 31-ig történő teljes felfüggesztésére kerül sor;
mivel rendkívüli körülmények esetén az érintett termékeknél a vámtételek ismételt bevezetéséről kell rendelkezni; mivel ennek megfelelően a Bizottságot rendszeresen tájékoztatni kell az ezekre a termékekre vonatkozó behozatali tendenciákról; mivel e célból e termékek behozatalát ellenőrzési rendszer alá kell vonni;
mivel a kérdéses intézkedésekben elrendelt tarifális kedvezményeknek a Közösség által az Általános Preferenciális Rendszer (GSP) keretei között a fejlődő országoknak nyújtottakkal legalább azonosnak kell lenniük;
mivel a mezőgazdasági termékek tekintetében a GSP tarifális intézkedések hatálya egy évre korlátozódik, míg a kőolajtermékekre vonatkozó GSP intézkedések több évre szólnak; mivel az érintett mezőgazdasági termékek számát és gazdasági jelentőségét tekintve a Máltára és Törökországra vonatkozó tarifális intézkedések hatályát a GSP mezőgazdasági intézkedésekéhez kell igazítani; mivel egyúttal ezeket az intézkedéseket az áttekinthetőség kedvéért egy önálló rendeletben kell összefoglalni;
mivel ezeknek a vámtételeknek a felfüggesztése a Közösségtől függ,
ELFOGADTA EZT A RENDELETET:
1. cikk
1995. január 1-jétől december 31-ig a következő termékek hozhatók be a Közösségbe a mellettük egyenként feltüntetett vámtételekkel:
- a Kombinált Nómenklatúra 1-24. árucsoportjába tartozó, Máltáról és Törökországból származó és az I. és II. mellékletben felsorolt termékek, és
- a Törökországban finomított, a Kombinált Nómenklatúra 27. árucsoportjába tartozó és a III. mellékletben felsorolt ásványolajtermékek.
2. cikk
E rendelet alkalmazásában származási szabályok az Európai Gazdasági Közösség és Málta, illetőleg az Európai Gazdasági Közösség és Törökország közötti társulási megállapodások alkalmazásában a mindenkori hatályban lévő szabályok.
A Törökországból származó és a II. és III. mellékletben felsorolt termékekre vonatkozó vámtételek teljes vagy részleges felfüggesztését célzó igazgatási együttműködési formák a Társulási Tanácsnak a 428/93/EGK [6] rendelethez mellékelt 5/72 határozatával megállapított formák.
3. cikk
Az alkalmazandó vámtételek az 1. cikkben foglalt intézkedésekkel érintett termékek esetében egészben vagy részben ismételten bevezethetők, ha azokat olyan mennyiségben vagy árakon hozzák be, amelyek súlyos kárt okoznak, vagy okozhatnak a Közösségben a hasonló termékek, vagy olyan termékek előállítóinak, amelyekkel közvetlenül versenyeznek. Ilyen intézkedést a Közösség egyes térségeit érintő súlyos kár, vagy súlyos kár veszélye esetében is meg lehet hozni.
4. cikk
A 3. cikk végrehajtása céljából a Bizottság a vámtételek meghatározott időszakra történő alkalmazásának visszaállításáról rendelet útján határozhat.
Ilyen intézkedést a 6. cikk (2) bekezdésében megállapított eljárásnak megfelelően kell elfogadni.
5. cikk
(1) A 3448/93/EK rendeletben előírt eljárásnak megfelelően e rendelet végrehajtó rendelkezéseit, különösen pedig:
a) a Kombinált Nómenklatúra és a Taric-kódok változásai által szükségessé tett módosításokat és technikai kiigazításokat;
b) az e rendelettel érintett megállapodások tekintetében a vámintézkedések kiterjesztését;
c) a Tanács által a Közösség és az érintett országok között létrehozott jegyzőkönyvek vagy a köztük történt levélváltások miatt szükségessé vált kiigazításokat;
d) az e rendelettel érintett megállapodások és rendeletek körében a Tanács által hozott egyéb jogszabályok következtében e rendelet módosításait;
a 6. cikk (2) bekezdésében megállapított eljárás alapján kell elfogadni.
(2) Az (1) bekezdés szerint elfogadott rendelkezések a Bizottságot nem hatalmazzák fel arra, hogy:
- egyik kontingensidőszakról a másikra preferenciális mennyiségeket vigyen át,
- a megállapodásokban vagy jegyzőkönyvekben megállapított menetrendet módosítsa,
- egyik kontingensről a másikra mennyiségeket vigyen át,
- új megállapodásokból eredő kontingenseket nyisson és kezeljen,
- a behozatali engedélyköteles kontingensek kezelését érintő jogszabályokat fogadjon el.
6. cikk
(1) A Bizottságot munkájában a 2913/92/EGK [7] rendelet 247. cikkével felállított Vámkódex Bizottság segíti.
(2) A Bizottság képviselője a meghozandó intézkedésekről szóló tervezetet nyújt be a Vámkódex Bizottsághoz. A Vámkódex Bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt a Szerződés 205. cikkének (2) bekezdésében a Tanácsnak a Bizottság javaslata alapján elfogadandó határozataira előírt többséggel kell meghozni. A Vámkódex Bizottságban a tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.
A Bizottság elfogadja az azonnal alkalmazandó intézkedéseket. Ha azonban ezek nincsenek összhangban a Vámkódex Bizottság véleményével, a Bizottság ezeket az intézkedéseket haladéktalanul közli a Tanáccsal. Ebben az esetben a Bizottság az általa hozott intézkedések alkalmazását a közléstől számított három hónappal elhalasztja.
A Tanács a második albekezdés szerinti időtartamon belül minősített többséggel eltérő határozatot hozhat.
(3) A bizottság az elnöke által annak saját kezdeményezésére, vagy valamely tagállam kérésére felvetett, e rendelet alkalmazását érintő minden kérdést megvizsgálhat.
7. cikk
A Bizottság a tagállamokkal szorosan együttműködve meghozza az e rendelet alkalmazásához szükséges intézkedéseket.
8. cikk
E rendelet az Európai Közösségek Hivatalos Lapjában való kihirdetését követő harmadik napon lép hatályba.
1995. január 1-jei hatállyal kell alkalmazni.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. december 18-án.